De to første afslutninger gik ved siden af målet, da Nicklas Helenius onsdag havde sin første træningsdag for AaB. Da TV2 Nords reporter lidt drilsk tillod sig at spørge den nyankomne angriber, om han var uskarp, kom det store smil frem. - Haha, jeg fik ikke rigtig nogle chancer, men bare rolig, det skal nok komme, svarede en smilende Nicklas Helenius friskt tilbage. Faldet godt til Ellers kunne man se en Nicklas Helenius, der hurtigt fandt sig til rette blandt både nye, men også tidligere holdkammerater fra sidst Nicklas Helenius spillede i AaB tilbage i 2016. - Jeg kender de fleste - også dem fra staben omkring holdet - og det er jo klart en fordel, så jeg ikke skal bruge tid på at falde til, pointerer Nicklas Helenius. Lucas Andersen var en af mange, som Nicklas Helenius spillede sammen med sidst, og han glæder sig til igen at spille på hold med Superligaens topscorer fra sidste sæson. - Ja, det er en ny, gammel holdkammerat, griner Lucas Andersen, der glæder sig over, at Nicklas Helenius også har bebudet, at han vil være med til at tage ansvar både på og uden for banen. - Jeg er sikker på, at hans størrelse 48 i støvler nok skal finde vej til målet, smiler AaB-anføreren. Tilfreds med indkøb Oscar Jeppesen har været AaB-fan hele sit liv og har fast plads lige bag målet på Vesttribunen. Derudover er han også medlem af supportklubben og AaB Tifo, som til hver hjemmekamp sørger for flag og bannere til fansene. - Det er et kæmpe skridt i den rigtige retning med indkøbet af Helenius, men jeg er bare bekymret for, om man har medspillerne til at give Helenius chancerne foran mål, siger Oscar Jeppesen stående på sin faste plads på Vesttribunen på Aalborg Portland Park. Og på spørgsmålet, om Nicklas Helenius er manden der kan redde AaB fra nedrykning, siger den inkarnerede AaB-fan: - Han er blot en del af dem, der skal redde AaB. De andre spillere på holdet skal også hjælpe til, men vi må se, hvad der sker, konstaterer Oscar Jeppesen. Nicklas Helenius er med, når AaB fredag eftermiddag tager til Horsens for at spille træningskamp.

Opsummering:
Nicklas Helenius fandt sig hurtigt til rette blandt både nye, men også tidligere holdkammerater til onsdagens træning.